‘n Boer is nie gay nie | SkalkSkryf
Die aap in die boom »
Februarie 18, 2009 deur Louwie
Die ou wêreld is maar in ‘n toestand. Gesels ek en Joh die week so oor die gemors waarin menseverhoudings oor die algemeen verkeer, en van ander meer spesifiek nader aan ons selwers. Te naby om dit af te lag.
Toe dink ek aan die keer toe ek ‘n boer in die Vrystaat besoek met die doel om navorsing op sy plaas te doen. ‘n Fris boerseun met ‘n groot plaas, groot huis, groot 4X4 en baie kort hare. Hy kom effe stram voor, gesels nie oorvriendelik nie. Ek staan by waar hy kalwers kastreer, horings afbrand met ‘n rooiwarm apparaat en merke op die boud inbrand met ‘n ander rooiwarm stuk yster. Dit gaan woes. Onder ‘n stofwolk skreeu die kalwers van pyn, die Boer skreeu op die werkers en die kalwers se ma’s bulk van ontsteltenis.
Die perseel is toe nie presies wat ek nodig het nie, sê ek vir die Boer en ek gaan hom nie verder pla nie. Ek groet en so met die wegstap sê hy so terloops dis goed want hy laat in elkgeval nie moffies op sy plaas werk nie. Dit, neem ek aan, is gemik op my poniestert haarstyl. Ek ignoreer dit en ry weg. Dit bevestig maar net wat ek lankal weet van ‘n groot deel van die Afrikaner boeregemeenskap. Hulle is ‘n bevooroordeelde, onverdraagsame lot.
Toe kom ek die week op die plaas van ‘n ander boer, die keer ‘n jong, fris maar vriedeliker Engelse meisie. So met die groetslag sê sy ook so terloops (weer verwysende na my pony tail kapsel) dat sy niks teen gay mans het nie.(ek vermoed sy is self nie straight nie maar dis haar saak). Ek sê toe dis reg want ek het self ook niks teen gay mans nie, net solank hulle my uitlos. Ek hou nie daarvan dat mans aan my vat nie en dit maak my effe naar as mans mekaar soen, selfs as Pa en seun mekaar so groet. Vreemd genoeg het ek geen probleem met meisies wat mekaar soen nie, inteendeel ek vind dit, soos meeste mans, heel eroties en stimulerend.
Ek sou natuurlik nie omgee as meisies met my vatterig wil raak nie. Maar meisies het nog nooit met my vatterig geraak nie en dit sê natuurlik ‘n helse lot oor my meisievaardigheid!
Ek het in elkgeval die vermoede dat gay wees, of homoseksualiteit net ‘n evolusionêre pre-androgene tussenstaat is waardeur die mensdom besig is om te beweeg. Die volgende stap sal ‘n volledig androgene, sekslose samelewing wees. Dit is die evolusionere pad wat ons willens en wetens gekies het die oomblik toe ons die siellose, bloedlose, liefdelose weg van die wetenskap as ons heer en meester gekies het. Dit gaan eintlik verder terug na waar ons godsdiens gekies het bo spiritualiteit, toe ons die mistieke en daarmee saam die moontlikheid van transendentale belewenisse verruil het vir ‘n godsdiens van vrees en skuld.
Die wetenskap met sy wonderlike tegnologie en die belofte van almag vir die mens oor sy eie lewe (ook sy emosionele lewe) en die natuur sonder skuldgevoelens, is aangegryp deur die moderne en post-moderne mens wat moeg was vir sy lewe van vrees vir God en kerk.
Maar die prys wat ons betaal daarvoor is die verlies aan gemeenskap. Die wêrled van die wetenskap is koud, feitelik, liefdeloos. Basies nihilisties en uiteindelik uitsigloos. Ons word emosioneel afgestomp, verhoudings is oppervlakkig en val uitmekaar soos die toenemende egskeiding en selfmoord syfers duidelik aandui. En net soos omgewingsfaktore evolusie aandryf, net so beinvloed denke die toekomstige fisiese wêreld, en so dwing ons die lyf tot ‘n sekslose, liefdelose masjien want dit is makliker, minder pynlik.
Intussen is die vrees weer besig om terug te keer, die oeroue vrees vir die natuur (wat godsdiens in die eerste plek probeer besweer het), want die wetenskap kan ons nie beskerm teen tsunamies, aardbewings, oorstromings, tornado’s, moerse groot astereoides en doodgewone veldbrande nie. Ook nie teen gulsigge politici en bankiers nie. Inteendeel, met die aardverwarmende neweprodukte van die wetenskap is ons besig om die aarde en ons self te vernietig.
En sommige mense dink mans met lang hare is ons grootste probleem!
Posted in Louwie | Tagged gay mans, lang hare, stories | 41 Kommentaar
op Februarie 18, 2009 at 7:31 nm alleman
Baie interessant geskryf – jou idees oor godsdiens en wetenskap veral. Ek dink egter nie homoseksualiteit is ‘n tussenstadium na enige iets nie want daar was maar nog altyd so iets gewees.
op Februarie 18, 2009 at 9:48 nm Emil
Deel van menswees!
op Februarie 19, 2009 at 1:55 nm boerinballingskap
Stem saam met alleman se kommentaar. Veral jou rake opsomming van die wetenskapswereld. Miskien is jou siening van die Afrikaner boeregemeenskap ‘n bietjie van ‘n veralgemening. Ek ken ook ‘n hele aantal boere.
op Februarie 19, 2009 at 4:27 nm Die piesangverkoper
Fassinerende inskrywing. Ek wonder nou: as homoseksualiteit ‘n halfpadmerk tussen seks en geen-seks is, is homoseksualiteit dan net halfpad-seks? Ek sukkel om daardie trajek te sien.
Ek weet nie of ek met die hele diagnose saamstem nie, maar dat die verlies aan gemeenskap en die toenemende kilheid oral te sien is, is ‘n feit. Maar is kilheid en liefdeloosheid noodwendig dieselfde ding. Is dit nie juis ooremosionele mense wat meer geneigd is om ‘n klip te gryp en mekaar dood te kap nie – vergelyk hoe byna die helfte van moorde passiemoorde is. Ek het e^rens gelees in die Steentydperk is so veel as 50% van alle volwasse manlike sterftes toe te skryf aan geweldpleging deur ander mans – dalk is ons wel in sommige opsigte beter af. (Ek ramble so bietjie en tik maar net die gedagtes soos dit opkom.)
op Februarie 19, 2009 at 4:40 nm Joh
Louwie, onthou jy nog daai dag op Lichtenburg toe jy met jou rooi kabouterskoene by die rugby-wedstryd opgedaag het? Genade, die opmerkings wat daar uitgekom het!
‘n Goeie toets sou wees om vandag met so ‘n lekker lang poniestert by die oesdag op Bothaville te gaan rondloop; of tussen die beeskrale by Vryburg se vendusie. Dit sal waarskynlik raadsaam wees om lyfwagte, met kaalkoppe, saam te vat as jy die onnervinding wil oorleef.
Gelukkig, soos BiB sê, is daar darem ook diegene onner ons boerevolk wat ‘n wyer lewensbeskouing het.
op Februarie 19, 2009 at 5:10 nm Joh
Piesangverkoper, ek dink daar lê ‘n midde-weg tussen die koue, feitelike, liefdelose pad van die wetenskap, en die oor-emosionele, onbeheersde uiting van selfsugtigheid wat aanleiding gee tot passiemoorde. In Boeddhisme word dit gestel as die ewewig waar emosie gebalanseer word met insig, wysheid en kompassie. So ‘n ewewig ontsê ons nie ons menslike emosies nie – dit maak ons nie liefdeloos en kil nie. Dit stel ons eerder in staat om daardie emosies wat deur ons selfsug aangevuur word, te temper en af te koel sodat ons ons medewesens met deernis kan benader.
op Februarie 19, 2009 at 7:34 nm Nelba
op Februarie 20, 2009 at 10:08 vm Emil
Joh, ek hou baie van jou laaste kommentaar.
Piesang, ek dink nie homoseksualiteit het noodwendig te make met ‘n keuse tussen ‘n nie-seks en seks nie. Verseker kan mens hetroseksueel wees en steeds sodanige keuse uitoefen. Half-pad seks? Ek twyfel sterk daaraan.
Vergelyk jy nie nou appels met wortels nie?
op Februarie 20, 2009 at 10:13 vm Emil
Terloops, Louwie, ek ken ‘n paar boere wat gay is. Hulle weet dit net nog nie 😉
op Februarie 20, 2009 at 4:17 nm Die piesangverkoper
Emil, ek vergelyk niks met niks, ek het net gewonder hoekom homoseksualiteit ‘n aanduiding sal wees dat ons minder seksueel raak, maar dalk lees ek verkeerd.
Joh, ek dink jy het ‘n punt beet, mense dryf uit mekaar uit, daar kom ‘n desperaatheid. Maar dit is dalk ook omdat ons wegdryf van die we^reld om ons, nie meer met ons hande aan dinge raak en dit omvorm en skep nie.
op Februarie 20, 2009 at 4:44 nm Emil
Piesangverkoper, ‘n aanduiding dat ons minder seksueel raak? Ek is steeds lekker verward – jammer. Dit is ek wat nie jou bedoeling verstaan nie. En raak ons minder seksueel?
op Februarie 20, 2009 at 7:56 nm Louwie
BoerinB, ek ken ook baie boere en Boere, kom self uit daardie gemeenskap en daarom my bewoording “‘n groot deel”, dus nie almal nie.
Soos Emil ken ek boere wat gay is maar nie weet of wil erken dat hulle so is nie. Ek ken ook ‘n paar wat weet dat hulle is en dit ook so uitleef.
Oor Alleman se opmerking dat “daar was maar nog altyd so iets gewees” sal my volgende blog inskrywing spesiaal daaraan aandag gee.
Hou hierdie blog dop!
op Februarie 20, 2009 at 8:38 nm Louwie
Ha ha, Piesangverkoper; halfpad seks!!!! Ek hou van daai een.
Maar nee, eerder verwarde seks. Ons hormoongedrewe, seksbehepte samelewing interpreteer omtrent alle eksterne impulse in seksuele terme (verg. die advertensiewese se gebruik/misbruik van seks om omtrent al wat produkt is mee te verkoop). Op pad na androgeen en erg verward oor wat nou in die lyf aan die gang is en steeds hormoongedrewe, val ons maar net terug op gevestigde patrone van gedrag, daarom dalk ook die groot toename in bi-seksualiteit paralel met homoseksualiteit.
Ons weet by ouer mense toon mans meer vroulike eienskappe en vrouens meer manlike eienskappe en ek lees dat hedendaagse volwasse mans en vroue oor die algemeen nou dieselfde neiging toon. Sommige wetenskaplikes glo dit het te doen met ons moderne diëet, in my domhied stel ek voor dit is Darwinisme aan die werk!
In elkgeval, het jy al gehoor van iemand wat vertel dat hy deur vroulike ruimtewesens ontvoer is. Meeste verslae vertel van geslagslose, emosielose hiper intelligente, grootkop, kaalkop, grootoog dunbeen wesens!
Ek dink kilheid en liefdeloosheid loop hand aan hand. Jou verwarring spruit uit die term “ooremosioneel”. Heel tereg noem jy passiemoorde as hedendaagse vergrype.
Om ooremosioneel te wees is nie om ‘n oormaat van liefde te hê nie, inteendeel, dit het meer te doen met selfliefde en ‘n gebrek aan selfbeheersing, wat dui op ‘n gebrek aan ware liefde, of dan, ander liefde.
Passiemoorde word gepleeg uit jaloesie en nie liefde nie, dus weereens selfliefde, afguns, haat. Die Groot Boek sê mos iets van; die liefde is nie jaloers nie en so aan!
En daarom dus my oortuiging dat die denkende mens vandag moeg is vir ons bloedige testosteroongedrewe samelewing. Ons wil die lyf nou in ‘n vreedsamer koers.
op Februarie 20, 2009 at 8:51 nm Louwie
Joh ja, daai bloedrooi vellies van my was ‘n skok vir daardie plattelanders! En daar dink David Kramer hy is die eerste ou wat met rooi vellies spog!
Het toe maar die vellies groen gaan kleur ter wille van vrede en harmonie.
Maar onthou jy die keer, jare later toe ek by jou broeder se verjaarsdag opdaag met daai ou paar pêrsgeverfde skerppunt skoene van my? Dis daar waar die ou se hartprobleme begin het. Hy het skoon verstik in sy steak toe ek daar opdaag. By die kerk was die gemeente net so geskok. Toe verdwyn die skoene spoorloos. Ek vemoed Elsa en die kinders het iets daarmee te doen gehad!
op Februarie 20, 2009 at 9:23 nm Sonkind
Met alle respek, in wat se verkrampte wêreld dink mense nog ‘n man met ‘n poniestert is gay?
Of toon jou skoene jou seksualiteit aan? Ek is stomgeslaan. Of is dit net ek wat iewers op ‘n eiland in lala-land woon?
op Februarie 20, 2009 at 9:27 nm Louwie
Piesangverkoper, ek dink nie ons is op hierdie stadium nog naby aan minder bedrywig in die kooi nie, inteendeel. Miskien is dit juis omdat ons minder manlik word nou probeer ons soveel harder om ons manlikheid te bewys. Vrouens fake orgasmes al eeue lank, vir mans is dit ‘n nuwe ondervinding!
Daar is ook baie meer mense wat openlik die opsie van selibaatheid kies en uitleef as in die verlede. Dit dui vir my daarop dat mense begin om hulle ware identiteit weg van hulle seksuele identiteit te vind. Nou wag ek in spanning dat dieselfde met politiek, kultuur, ras, velkleur, taal ens sal gebeur. Dit mag nog ‘n paar duisend jaar duur.
Joh is natuurlik reg met die emosionele ewewig wat bewerkstellig moet/kan word vir ‘n meer medemenslike samelewing. Dit is die ideale pad om te loop soos die Buddha en die Christus ons geleer het.
Die strekking van my skrywe is egter dat ons by daardie afdraaipad verby is. Ons kon dit volg, maar het die onpersoonlike weg van die suiwer wetenskap gekies en ek twyfel of ons dit kan omkeer. Tegnologie sonder ons af en ons verleer interpersoonlike vaardighede voor ons TV’s en met ons selfoon teen die oor.
So word ons emosioneel afgestomp en die ander persoon nog maar net ‘n nommer op my selfoon wat gedelete kan word as die “verhouding” nie meer werk nie.
op Februarie 20, 2009 at 9:30 nm Louwie
Terloops, die opskrif van my geskrif moes eintlik gewees het: Die boere is plesierig, maar nooit ooit gay nie.
Ha, daar het jy dit!
op Februarie 21, 2009 at 10:24 vm flippiefanus
Louwie, jou stelling dat evolusie die mens na ‘n androgene toestand gaan lei is sekerlik tong in die kies, want dis hoogs onwaarskynlik dat die proses van evolusie (natuurlike seleksie) so iets kan laat gebeur.
Ek stem nie saam met jou stelling dat wetenskap ‘n kil onpersoonlike samelewing tot gevolg het nie. Die wetenskap doen maar net sy taak, naamlik om die waarheid oor die natuur te ontsluier. Dit kan wees dat mense wat minder emosioneel is geneig is om hulself met die wetenskap te vereenselwig, maar dit beteken nie dat alle wetenskaplikes emosieloos is nie. Dit maak ook nie van wetenskap as sulks iets emosieloos nie. In iedergeval bied die postmodernism met sy onsekerhede nou nie juis vir ons ‘n werkbare alternatief nie.
Die neiging van boere om poniesterte met gay-wees te vereenselwig is bloot ‘n kulturele aspek. Dis ook nie beperk tot die Boere-kultuur in SA nie. Jy sal sulke en soortgelyke opinies in baie lande vind, onder andere in Noord Amerika.
op Februarie 21, 2009 at 6:44 nm ding
HIERDIE is nou werklik interessant. Lanklaas iets gelees wat my noop om vir dae op my klip te loop sit. Ding het hierdie goete al bedink, maar nog nie sover gekom om dit neer te pen nie – dankie, man, nou kan Ding weer ‘n slag daaroor klipsit. Netjies verwoord, netjies. Ding wou net solank kom neerpen dat hierdie nou wragtag moedig is.
op Februarie 21, 2009 at 7:08 nm Joh
Flippiefanus, NIKS is onwaarskynlik as dit by evolusie kom nie – die reëls laat enige iets toe. Net ons beperkte menslike siening dring aan op onwaarskynlikhede.
op Februarie 21, 2009 at 8:44 nm flippiefanus
Yeah right, Joh. Ek vermoed daar word meer aan evolusie toegedig as wat redelik is.
op Februarie 21, 2009 at 10:05 nm Louwie
Flippiefanus, ek het nie gesê wetenskaplikes is emosieloos nie, net dat die wêreld wat die wetenskap skep koud en onpersoonlik is. Die postmodernisme is inderdaad ‘n uitvloeisel van die wetenskaplike benadering wat in die Weste oorgespoel het in ‘n nihilistiese wêreldbeskouing, soos ek elders op hierdie blog betoog het en ek staan daarby.
Jy is dalk reg, evolusie maak baie, en soms wilde aannames en om alles nog meer te kompliseer het die verdomde Anunnaki ok nog ‘n vinger in die paai gehad!
op Februarie 21, 2009 at 10:08 nm Louwie
Welkom Ding. Gaan sit jou sit, dink jou dink en kom skryf jou skryf. Ons wag.
Ja Sonkind, die ou wêreld is vreemd. En dan is daar nog die ouens wat dink die groote van jou skoen dui die groote van anner goed ook aan!
op Februarie 22, 2009 at 3:50 nm flippiefanus
Louwie, jammer as ek jou verkeerd verstaan het. Ek kan nie juis verstaan hoekom jy se^ die wereld wat die wetenskap skep koud is nie. Danksy die wetenskap het ons goed soos digitale kameras, CD speler en selfone. Dit gee aan die mens die vryheid om soveel emosies as moontlik vas te vang en oor te dra.
op Februarie 23, 2009 at 11:35 vm Emil
hormoongedrewe, seksbehepte samelewing interpreteer omtrent alle eksterne impulse in seksuele terme
Dalk het dit iets te doen met die “manlike wond” 😉
Haai nee Louwie, wat vertel jy my nou: ek dra ‘n nommer 11.
op Februarie 24, 2009 at 10:12 vm Die piesangverkoper
Gaan hierdie poniestert-kwessie regtig oor homoseksualiteit? Het jou stert nie net by die boer daai primitiewe Afrikaner-vrees vir die hippies aangeroer, en toe weet hy nie hoe om dit anders te verwoord as met die woord “moffie” nie. Ek dink daar is diep in die volk se bloed ‘n ding wat terughap na die verskrikking van Ben Dekker en die dae toe almal gevrees het hul kinders gaan begin dagga rook en Indië toe trek of kommunisties word en dis daai aaklige ding wat roer elke keer as ons ‘n poniestert sien.
op Februarie 24, 2009 at 11:10 vm Joh
Piesangverkoper, sê jy nou Boere is so dom dat hulle nie die verskil tussen ‘n moffie en ‘n hippie ken nie? 😉
op Februarie 24, 2009 at 11:12 vm Joh
Emil, spog jy met . . . groot ore?
op Februarie 24, 2009 at 2:26 nm Emil
Ek dink die weersin in ‘n poniestert is vrees.
😆 Joh, nee groot … nommer 11 voete!
op Februarie 24, 2009 at 4:58 nm Louwie
Emil, verwag ‘n hoop “fan mail” binne afsienbare tyd! Onthou net, wat dit ook al is wat jy adverteer hier by ons, dit gaan jou geld kos!
Joh en Piesangverkoper, julle druk my nou wragtag in ‘n blik hier.
Wil julle my sê die enigste gedagte wat by ‘n boer kan opkom as hy ‘n man met ‘n poniestert sien is of gay of hippie? Wat van vrydenker, liberalis, rebel of sommer net dom bliksem?
op Februarie 24, 2009 at 6:07 nm Louwie
Flippiefanus jy is reg, die moderne tegnolgie gee vir ons wonderlike speelgoed. As ek my selfoon aanskakel dan sê hy vir my Hi Louwie en hy sing vir my, te pragtig. Maak my hart skoon warm klop.
As ek my rekenaar aanskakel groet hy my ook hartlik en wens my ‘n goeie dag toe. My CD speler groet my ook heel entoesiasties en dan speel hy vir my sulke wondelike musiek wat die hartsnare roer en as ek hom/haar afskakel groet hy my so weemoedig dat ek sleg voel dat ek so iets aan hom doen.
Op my digitale kammera glimlag my skoonma al te liefies vir my en my vrou.
Maar in die straat knik my een buurman skaars sy kop vir my as hy groet, ken ek net die ou langsaan en oorkant my se naam en nie die van hulle vrouens en/of kinders nie.
Op TV word mense in sepies se emosies so mooi vasgevang en oorgedra in my voorhuis in. Maar wanneer laas het jy self iemand spontaan ‘n drukkie gegee (en ek praat nie van jou skelmpie nie!). Wanneer laas het jy eerlik en opreg jou hart uitgepraat teenoor iemand wat jy ken en vertrou (nie jou terapeut nie!).
Ons lewe bolangs, oppervlakkig. Ons vertrou niemand nie, laat niemand te naby ons kom nie; nie by ons voordeur in nie en ook nie in ons harte in nie.
Ons lewe in ‘n brawe nuwe wêreld van feite en maskers, en natuurlik speelgoed. Ons kan emosies mooi digitaal vasvang en oordra net soos ons kos se lekker en heilsaamheid so mooi kan vasvang en oordra tot in Diepsloot se sinkhuisies, maar dit maak nie pensies vol of hartjies warm nie.
op Februarie 24, 2009 at 8:07 nm flippiefanus
Ek hoor wat jy se^ Louwie, maar ek dink nie mens moet die wetenskap daarvoor blameer nie. My vermoede is dat die kilheid wat jy van praat is maar ‘n menslike neiging wat al met ons van die begin af is. Terloops, net omdat een persoon nie die kans kry om spontane drukkies te gee of sy hart uit te praat nie beteken nie dat niemand op aarde dit doen nie. Ek is nou nie juis baie sosiaal nie en tog het ek seker tien drukkies vandag uitgedeel en/of ontvang. Die tegnologie maak dit nou net soveel makliker om jou hart uit te praat. As jy wyd genoeg op die woernale lees sal jy sien hoe baie mense hulle harte uitstort in hul inskrywings. Ek skryf amper daaglik lang eposse vir vriende en vriendinne wat in ander lande sit.
op Februarie 25, 2009 at 9:29 vm Skoor
Emil, jy moet daai skoengrootte op jou blog sit – jy gaan GEPLA word!
Louwie, daagliks skud die mens sy kop en uiter: ‘wat word van die wereld?’
Ek dink jy het pas my siening opgesom en neergetik. Die mens het verleer om te kommunikeer en verder te kyk as die skerm voor hom. Alles is gemaklik elektronies en nagemaak.
Ons verleer om mens te wees saam met mense. En as ‘n verhouding nie wil vlot nie, is daar ongelukkig nie ‘n reboot/reset knoppie om te druk nie, en is dit makliker om weg te draai as om effort in te sit.
Ek laaik mans met poniesterte. Hulle maak sexy surfers 😆
op Februarie 25, 2009 at 7:57 nm Louwie
Skoor jy maak my dag. Met Flippiefanus se opmerking; “net omdat een persoon nie die kans kry om spontane drukkies te gee of sy hart uit te praat nie beteken nie dat niemand op aarde dit doen nie.” dog ek, hier gaan ons al weer, reguit na my shrink se sofa toe vir ure se sessies om te praat oor al my hang-ups!
Nou lyk dit my ek is nie die enigste ou wat so gepla is nie. Jy weet nie watter verligting dit is nie. Sjoe, baie dankie.
Flippiefanus se woernale is presies waarvan ek praat, dis onpersoonlik, dis koud, dis omtrent soos ‘n katoliek wat by ‘n robot priester gaan bieg. Of dalk soos seks met ‘n opblaas pop, ek weet nie, het dit nog nie probeer nie.
Daar mag dalk ‘n tyd in die toekoms wees waar tegnologie so ver gevorder het dat ons rekenaars sommer namens ons op die internet aan ander rekenaars van ons lief en leed gaan vertel. Jy koppel net elektrodes aan jou kop, sit trug en ontspan. Dit gaan soveel makliker wees.
Maar jy is reg Flippiefanus, dis darrem nie als net nag nie. Mense praat nog met mekaar. More moet ek by Skoonsus gaan tee drink en koek eet, sy verjaar. Dis dalk haar laaste verjaarsdag, sy het kanker.
op Februarie 26, 2009 at 6:30 vm flippiefanus
Ai hoe voel ek nou in die gesig gevat: “Flippiefanus se woernale is presies waarvan ek praat, dis onpersoonlik, dis koud, dis omtrent soos ‘n katoliek wat by ‘n robot priester gaan bieg”
Het jy my laaste inskrywing gelees? Dis so persoonlik dat laat my skoon bloos.
As my inskrywings onpersoonlik is dan het dit niks met wetenskap te doen nie. Dis maar my persoonlikheid, as jy my persoonlik geken het sou jy dalk verstaan het hoekom ek skryf soos ek skryf. Party mense is ekstroverte en alles borrel uit hulle uit. Ander weer is introverte en hulle hou dinge terug en wys net vir jou sekere aspekte van hulself. Daar is niks verkeerd met een van die twee groepe nie, dis bloot maar net deel van menswees.
op Februarie 26, 2009 at 9:01 nm Louwie
Nee, nee, nee man. Hoe lees ons mekaar dan so skeef?
As ek praat van Flippiefanus se woernale dan bedoel ek nie Flippiefanus se persoonlike geskrifte nie maar woernale as algemene kommunikasie middel, die tegnologie. Vir my is dit dood en onpersoonlik. Dis soos om “Cheaters” op TV te kyk …. vreeslik opwindend vir party mense, en dan druk jy die remote en gaan slaap en vergeet die hele storie want dit gaan jou nie aan nie.
Flippiefanus die mens glo ek, is ‘n baie goeie, uitgaande, oop ou. Moontlik baie beter as die gemiddelde ou daar buite wat ek ken, en hy kan skryf, roerend skryf en dis goed so. Hou so aan, ek is seker jy raak ‘n klomp mense aan en daar is baie wat dit nodig het in hierdie tye.
op Februarie 26, 2009 at 9:15 nm flippiefanus
O aarde Louwie. Jammer dat ek jou so verkeerd verstaan het. Dis nou die tweede keer in een inskrywing se kommentaar. Miskien moet ek van nou af liewer stilbly. 😕
op Maart 23, 2015 at 10:05 vm vvuureoc
Ek het ‘n groot bewondering vir die ouens met die lang hare Ek nog nooit genoeg energie gehad om so iets te groei of te versorg nie. Net so die klereprobleem. Vir wat kan ek nie vier blou hemde, broeke, onderbroeke sokkies en skoene koop nie. Nou moet ek gereeld hoor ek het alweer rooi skoenne by ‘n blou broek en ‘n groen hemp aan en dat dit ‘n groter sonde is as om ouma se pensioen te steel!
op Maart 24, 2015 at 6:01 nm Louwie
Okkie, die kleurskema ding is tog so 1940. Ek steur my lank nie meer aan sulke twak nie. Ek kry dit gereeld reg om twee verskillende kleure sokkies te dra.
op Maart 24, 2015 at 6:06 nm Louwie
Net so tussen hakies, ek het intussen die androgen standpunt heroorweeg, en op grond van nuwe bevindings in die natuurwetenskappe dink ek nou ons ewoleer eerder in die rigting van `n hermafrodietiese fase.